Enhedslisten betragter det som en sejr for den britiske befolkning, at et flertal af vælgerne har stemt for at forlade EU. Det vil styrke lønmodtagerne og demokratiet, mener partiet.

Og står det til Enhedslisten, skal de danske vælgere inden for et år stilles det samme spørgsmål. Det fastslår politisk ordfører Pernille Skipper (EL) i en skriftlig kommentar.

»EU forhindrer i dag Danmark i at forbyde farlig kemi i legetøj, forhindrer os i at sætte en effektiv stopper for social dumping og kræver nedskæringer på velfærden i hele Europa. Og det sker på de europæiske befolkningers bekostning,« siger Skipper.

Enhedslisten foreslår en dansk folkeafstemning grundlovsdag næste år.

»Det vil give tid til undersøgelser af alternative samarbejdsmuligheder til EU og ikke mindst give tid til en grundig og ordentlig debat i den danske befolkning,« mener Pernille Skipper.

»En afstemning er den eneste rigtige konsekvens af det britiske resultat, men der skal selvfølgelig være ordentlig tid til debatten.«

Læs også: Underdrejet EU skal genfinde kursen